A BIZOTTSÁG HATÁROZATA
(2006. május 4.)
a klasszikus sertéspestis németországi előfordulásával összefüggő egyes védekezési intézkedésekről szóló 2006/274/EK határozat módosításáról
(az értesítés a C(2006) 1897. számú dokumentummal törént)
(EGT vonatkozású szöveg)
(2006/328/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
Németországban számos helyen klasszikus sertéspestis tört ki.
(2)
A Bizottság elfogadta a klasszikus sertéspestis németországi előfordulásával összefüggő egyes védekezési intézkedésekről és a 2006/254/EK határozat (2) hatályon kívül helyezéséről szóló, 2006. április 6-i 2006/274/EK bizottsági határozatot, hogy fenntartsa és kiterjessze a Németország által a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelv (3) alapján hozott intézkedéseket.
(3)
A Németország által szolgáltatott újabb járványügyi adatok alapján 45 napról 30 napra kell csökkenteni azt a minimális időt, amelyet a sertéseknek a származási gazdaságban kell tölteniük.
(4)
A 2006/274/EK határozatot ezért ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/274/EK határozat a következőképpen módosul:
1.
Az 1. cikk (2) bekezdése b) pontjának helyébe a következő szöveg lép:
„b)
tenyészsertések és hízósertések Németországon kívül található gazdaságba történő szállítását, feltéve hogy a sertések szállításához használt járművek megfelelnek a 6. cikk (2) bekezdésének a) pontjában előírt követelményeknek, és a sertések legalább 30 napig vagy ha kevesebb mint 30 naposak, születésük óta egyetlen olyan gazdaságban tartózkodtak:
i.
amely az I. mellékletben felsorolt területeken kívül helyezkedik el;
ii.
amely a sertések elszállítását közvetlenül megelőző 30 nap során nem kapott élő sertést;
iii.
amelyek területén a 2002/106/EK határozat melléklete IV. fejezete D. részének 2. pontja szerinti klinikai vizsgálatokat negatív eredménnyel végezték el.”
2.
A 2. cikk (1) bekezdése b) pontjának helyébe a következő szöveg lép:
„b)
A 2. cikk (1) bekezdése b) pontjának helyébe a következő szöveg lép:
i.
vágósertések azonnali vágás céljából vágóhidakra történő szállítása, feltéve hogy a sertések egyetlen gazdaságból származnak;
ii.
tenyészsertések és hízósertések valamely gazdaságba történő szállítása, feltéve hogy a sertések legalább 30 napig vagy, ha kevesebb mint 30 naposak, születésük óta egyetlen olyan gazdaságban tartózkodtak:
-
amely a sertések elszállítását közvetlenül megelőző 30 nap során nem kapott élő sertést; valamint
-
amelyek területén a 2002/106/EK határozat melléklete IV. fejezete D. részének 2. pontja szerinti klinikai vizsgálatokat negatív eredménnyel végezték el.”
3.
A 2. cikk (2) bekezdése b) pontjának helyébe a következő szöveg lép:
„b)
az I. mellékletben említett területeken belül található gazdaságba, feltéve hogy a sertések legalább 30 napig vagy, ha kevesebb mint 30 naposak, születésük óta egyetlen olyan gazdaságban tartózkodtak:
i.
amely a sertések elszállítását közvetlenül megelőző 30 nap során nem kapott élő sertést;
ii.
amelyek területén a 2002/106/EK határozat melléklete IV. fejezete D. részének 2. pontja szerinti vizsgálatokat negatív eredménnyel végezték el.
A német hatóságok nyilvántartásba veszik a fent említett szállításokat, és az Élelmiszerlánc- és Állat-egészségügyi Állandó Bizottságon keresztül haladéktalanul tájékoztatják a Bizottságot azokról a szállításokról, amelyek az I. melléklet A. pontjában felsorolt területeken belül található gazdaságból az I. melléklet B. pontjában felsorolt területeken belül található gazdaságba történnek.”
4.
A 6. cikk helyébe a következő lép:
„6. cikk
A tagállamok biztosítják, hogy azokat a járműveket, amelyeket sertések németországi szállítására használtak, vagy amelyekkel sertéseket tartó németországi gazdaságok területére beléptek, minden egyes művelet után két alkalommal kitakarítják és fertőtlenítik, mielőtt azokat sertések Németországon kívül történő szállítására használják.”
2. cikk
Ennek a határozatnak a tagállamok a címzettjei.
Kelt Brüsszelben, 2006. május 4-én.